अनसूया अरून्धति क छोट बहन छलीह । हिनकर विवाह अत्रि ऋषि क संग भेल छल । अत्रि ऋषि क जन्म स्थान मिथिले छल, मुदा तपस्या करबाक लेल ओ चित्रकूट नामक पवर्त चलि गेल छलाह । अनसूया विशिष्ठ विदुषी छलीह, हिनकर शास्त्रीय ज्ञान अपरीमीत छल । ओ अपने तीनू पुत्र आओर पुत्री आत्रेयी कए प्राथमिक शिक्षा देने छलीह । हिनकर जीवन क मुख्य ध्येय छल पति पद्म क परिचर्या । हिनकर जाप्यमन्त्र छल "पतिरेको गुरुः स्त्रीणाम्" । बाल्मीकी रामायण क अनुसार जखन सीता कए वनवास भेटल छल, ओ समय सीता हिनका स बड्ड उपदेश ग्रहण केने छलथि । एकटा आर कथा क अनुसार अनसुया क सतीत्व स इन्द्र क आसन डोलय लागल छल । दुखित इन्द्र ब्रह्मा क शरण मे एलाह और कहलाह कि मर्त्य लोक मे एकटा सती छथि, जिनकर पतिव्रत क कारण स्वर्गलोक खतरा मे आबि गेल छल । प्रभु अहेँ किछु उपाय करू । इन्द्र क एहि प्रकार क वचन सुनि ब्रह्मा, विष्णु आओर महेश अनसुया क सतीत्व क परीक्षा लेबय चाहलथि । तीनू देवता ऋषि क वेश बनाकए सती क आश्रम मे एलाह आओर भिक्षा देबा लेल कहलथि । सती अपन तपोबल स तीनू देवता कए चिन्ह गेलीह । ओ खुशी - खुशी भिक्षा देबा लेल तैयार भए गेलीह । जखन सती अनसूया भिक्षा लकए बाहर एलीह त ऋषी कहलथि ई भिक्षा ओ तखने स्वीकार करत जखन अनसूया निःवस्त्र भकए हुनका भोजन करेतीह । सती ने अपन तपोबल स पहिने हुनकर प्रयोजन बुझि लेने छलीह । ओ तत्काल तीनू देवता कए नेन्ना क आकार देलथि आओर गोदि मे बेसाकए स्तनपान कराबे लागलीह । एकटा माता कए अपन नेन्ना कए दूध पिलेबा मे केहन शर्म । तीनू देवता लज्जित भेल आओर अनसूया कए महासती क उपाधि देलाह । एहि तरह अनसूया इतिहास मे सतीधर्म निभेबा क लेल अमर भए गेलीह । मिथिला क विदुषी मे हिनकर एकटा अलग स्थान छथि । 